Spoločnosť Huawei prináša na slovenský trh smartfón P50 Pro, ktorý absolvoval premiéru ešte v júli minulého roka. Dostupný bol iba na čínskom trhu, do európskych krajín sa začal dostávať v priebehu tohto mesiaca, Slovensko nevynímajúc. Huawei P50 Pro predstavuje štandardnú medzigeneračnú obmenu. Oproti sérii P40 sa môže popýšiť sviežejším dizajnom, výkonnejším hardvérom a v neposlednom rade kvalitnejším fotoaparátom. Rad Huawei P vždy dokazoval, čoho všetkého sú fotoaparáty v smartfónoch schopné. Podľa hodnotenia DxOMark je model P50 Pro smartfónom s najlepším fotoaparátom. Ostatní konkurenti z rebríčka ale nie sú v toto ohľade výraznejšie horší, v podstate sa vyberá najlepší z najlepších. Xiaomi Mi 11 Ultra alebo iPhone 13 Pro ponúkajú rovnako špičkové fotoaparáty. Európsku verziu smartfónu P50 Pro poháňa čipset Snapdragon 888 bez 5G konektivity. Zároveň nie sú súčasťou smartfónu aplikácie a služby od Google. Všetky parametre si môžete pozrieť v pôvodnom článku z júlového predstavenia. Huawei P50 Pro si so sebou nevzal súrodenca – základný model Huawei P50. Namiesto neho mu robí spoločnosť Huawei P50 Pocket, vyklápačka s ohybným displejom a.k.a súper pre Galaxy Z Flip 3. Ani v tomto prípade nemôžu zákazníci počítať s aplikáciami od Google a 5G pripojením. Výkon má taktiež v područí čip Snapdragon 888 v 4G verzii. Huawei P50 Pocket je mladší, dalo by sa povedať, že je stále čerstvý. Predstavený bol medzi sviatkami, 27. decembra 2021.